બુદ્ધની પરંપરામાં જ એક સાધુ પીકુસેન, તેણે ખૂબ સાધના કરી. તેને રાજદરબારમાં બોલાવવામાં આવ્યો અને રાજાએ પૂછ્યું, ‘તને શું પ્રાપ્તિ થઈ ?’ એ કંઈ કહ્યા વગર પાછા ચાલ્યા ગયા. એમને ફરી વખત પકડવામાં આવ્યા અને રાજાએ કહ્યું, ‘કહેવું જ પડશે કે શું પ્રાપ્ત કર્યંુ આટલાં વર્ષોમાં ?’ એવું નોંધાયું છે કે સદીઓ પહેલાં રાજાના દરબારમાં પીકુસેને વાંસળી પર તાન છેડી. સૂર પૂરો થયો એટલે નમસ્કાર કરી કહ્યું, ‘આટલું મને પ્રાપ્ત થયું.’ પ્રાપ્તિ એ શબ્દોનો વિષય નથી. આપણે ધ્યાનમાં બેસીએ પછી કોઈ પૂછે, ‘શું અનુભૂતિ થઈ ?’ તો કોઈ કહેશે લાલ પ્રકાશ દેખાયો ને કોઈ કહેશે ભૂરો પ્રકાશ દેખાયો. હું તેમને સવાલ પૂછું - લાલ રંગ એટલે શું ? મરચાનો, લોહીનો, કંકુનો રંગ લાલ હોય છે. એમ્બ્યુલન્સમાં, મંગળસૂત્રમાં અને પાનેતરમાં પણ લાલ રંગ હોય તો શું સમજવું. આ તો ઉપમા આપી. હવે એક પ્રજ્ઞાચક્ષુ બેઠા હોય તો એમને લાલ રંગ કેવી રીતે સમજાવશો ? આપણે ત્યાં બાલમંદિરથી શીખવવામાં આવે છે.